آمریکا خاریجی ایشلر باخانی آنتونی بیلینکن، آذربایجان جمهورباشقانی ایلهام علییئو و ارمنیستانین باشباخانی نیکول پاشینیانلا تلفوندا دانیشدی.
آمریکا دیش ایشلری سؤزچوسو ند پرایس وئردیگی یازیلی آچیقلامادا، بیلینکنین آذربایجان جمهورباشقانی علییئوله دانیشدیغینی، آذربایجان و ارمنیستانین بؤلگه‌ده باریشین تامین اولماسی ایمکانلارینی موذاکیره ائتدیکلرینی بیلدیردی.
پرایس،
"باخان، آمریکانین بؤلگه‌سل نقلیات و ارتباط باغلانتیلارینین آچیلماسینا یاردیم تکلیفینی تکرارلادی. باخان بیلینکن، آذربایجان و ارمنیستان خارجی ایشلر باخانلارینین تفلیسده گئچیریله‌ن سون توپلانتی کیمی ایکیلی دیالوگون داوام ائتدیریلمه‌سینی تشویق ائتدی" ایفاده‌لرینی ایشلتدی.
بیلینکنین آیریجا، آوروپابیرلیگی واسطه‌سیله آپاریلان دانیشیقلارا دستگینی بیر داها تصدیقلدیگینی دئیه‌ن پرایس، آمریکانین ۱۹۹۴.جو ایلد‌ن بری مینسک قروپونون باشقانلاریندان بیری اولدوغونو و ارمنیستان و آذربایجانین اوزون مدت‌لی، جامع بیر باریش ساغلاماسینا یاردیمچی اولماق اوچون ایکیلی و بنزر اورتاقلارلا ایلیشکی قورماغا حاضر اولدوغونو بیلدیردی.
ند پرایس،
"باخان بیلینکن، جمهورباشقانی علییئوی قالان بوتون ارمنی توتوقلولاری سربست بوراخماغا دا چاغیردی" بیلگیسینی پایلاشدی.
پرایس آیریجا، بیلینکنین ارمنیستانین باشباخانی پاشینیانلا دانیشدیغینی دا بیلدیریدی.
باخان بیلینکنین، پاشینیانی دا ایکیلی دیالوگو داوام ائتدیرمه‌یه تشویق ائتدیگینی قید ائد‌ن پرایس، باخانین ایکی اؤلکه‌ خاریجی ایشلر باخانلارینین تیفلیسده گؤروشمه‌سینی ممنونیتله قارشیلادیغینی ایفاده ائتدی.
